Folketing
2010-04-20

Det synes jeg godt nok er trist, for det er godt nok en forsimplet måde at opgøre fattigdom på i dagens Danmark i 2010, hvor fattigdom er langt mere flerdimensionalt end kun det, der handler om økonomi, og hvor vi vel også som samfund har et kæmpestort ansvar for at sikre, at vi ikke som samfund marginaliserer og stigmatiserer folk, fordi de har en lav indkomst. Der er rigtig mange mennesker, der er velfungerende, altså som har en lav indkomst, men som stadig væk godt kan få deres økonomi til at hænge sammen og godt kan skabe gode opvækstbetingelser for deres børn. De skal vel ikke stigmatiseres ud fra en udelukkende økonomisk model, der gør mange studerende og selvstændige til fattige? Jeg håber da, at der i høj grad er nogle fra oppositionens side, der vil klargøre, hvad det er for en fattigdomsmodel, man nu har talt om i 6 år, og som man ikke engang i dag har kunnet præsentere andet end ved et budskab, der kører på medianmodellen.